KIRJALLINEN KYSYMYS P-0069/01

esittäjä(t): Alexander de Roo (Verts/ALE) komissiolle

(18. tammikuuta 2001)

Aihe: Tuottajien välisten sähkö- ja elektroniikkalaitteiden ja käytöstä poistettujen autojen kierrätyskustannuksia koskevien yleissopimusten yhdenmukaisuus yhteisön kilpailumääräysten kanssa

Ehdotuksessaan Euroopan parlamentin ja neuvoston direktiiviksi sähkö- ja elektroniikkalaiteromusta (KOM(2000) 347(1)), annettu 13 päivänä kesäkuuta 2000, komissio velvoittaa tuottajia ja maahantuojia luomaan järjestelmän sähkö- ja elektroniikkalaitteiden kierrättämiseksi sekä ottamaan kaikki siitä aiheutuvat kustannukset kannettavikseen.

Direktiiviehdotuksessa ei oteta kantaa siihen, miten järjestelmän rahoitus järjestetään. Vaihtoehtoina on järjestelmä, jossa kierrätyskustannukset otetaan yhteisestä rahastosta (yhteinen järjestelmä) tai erillinen järjestelmä, jossa tuottaja kantaa vain omien laitteidensa kierrätyskustannukset. Yhteinen järjestelmä ei tarjoa yksittäisille yrityksille taloudellisia kannustimia keräilykustannusten minimoimiseksi (ekosuunnittelun tai kevyen organisaation avulla). Erillisessä järjestelmässä kyseiset kannustimet ovat läsnä ja siksi se on taloudellisessa mielessä ja ympäristön kannalta suositeltavampi vaihtoehto.

Tähän mennessä on Alankomaat ainoa valtio, jossa edellä mainittu yhteinen järjestelmä on käytössä. Kuluttaja maksaa sekä sähkö- ja elektroniikkalaitteiden että käytöstä poistettujen autojen kierrätyksestä kiinteän summan tuotetta kohti. Alankomaiden kilpailuviranomaiset selvittävät parhaillaan onko sähkö- ja elektroniikkalaitteita koskeva järjestelmä yhdenmukainen kilpailumääräysten kanssa, sillä yritykset sopivat yhteisen järjestelmän puitteissa keskenään osan hinnasta. Hintasopimukset ovat periaatteessa kielletyt. Taannoin Saksan kartelliviranomainen kielsikin niin kutsutun visible fee -maksun, koska kyse oli normaalista kustannustekijästä ja sitä koskevat sopimukset ovat niin muodoin kiellettyjä hintasopimuksia. On odotettavissa, että myös Alankomaiden kartelliviranomainen antaa piakkoin yhteisestä järjestelmästä kieltävän lausunnon. Vaikka molempien maiden viranomaiset ovat olleet läheisessä yhteistyössä Euroopan komission kilpailuasioista vastaavan pääosaston kanssa ei viime mainittu itse ole antanut lausuntoa Alankomaiden yhteisten järjestelmien yhteensopivuudesta yhteisön kilpailumääräysten kanssa.

Onko komissio kanssani yhtä mieltä siitä, että Alankomaiden yhteisiä järjestelmiä sähkö- ja elektroniikkalaitteiden ja käytöstä poistettujen autojen kierrätyksen rahoittamiseksi ei voida sovittaa yhteen yhteisön kilpailumääräysten kanssa?

(1) EYVL C 365 E, 19.12.2000, s. 184.

Mario Montin komission puolesta antama vastaus

(20. helmikuuta 2001)

Kun pyritään sellaisiin ympäristötavoitteisiin, joita arvoisan parlamentin jäsenen mainitsemassa sähkö- ja elektroniikkalaiteromua koskevassa direktiiviehdotuksessa on ehdotettu, seurauksena on usein uuden taloudellisen toiminnan ja uusien markkinoiden syntyminen. Yhteisön kilpailupolitiikalla pyritään ensisijaisesti huolehtimaan siitä, että nämä uudet markkinat pysyvät avoimina ja niillä on kilpailua. Konkreettisesti on kyse siitä, että komissio pyrkii varmistamaan, että yrityksillä, joilla on ympäristönsuojeluvelvoitteita, on todellinen mahdollisuus valita eri vaihtoehtoja velvoitteidensa täyttämiseksi, niin että kuluttajien maksama hinta ei muodostu kohtuuttoman korkeaksi. Komission äskettäin julkaisemassa tiedonannossa Suuntaviivat EY:n perustamissopimuksen 81 artiklan soveltamisesta horisontaalista yhteistyötä koskeviin sopimuksiin(1) on esitetty tarkempia periaatteita horisontaalista ympäristönsuojeluyhteistyötä koskevien sopimusten arviointiin. On korostettava, että EY:n kilpailusääntöjä sovelletaan vain niihin kilpailunrajoituksiin, jotka voivat vaikuttaa jäsenvaltioiden väliseen kauppaan.

Arvoisan parlamentin jäsenen mainitsemasta Alankomaiden sähkö- ja elektroniikkalaitteisiin liittyvästä yhteisestä järjestelmästä on ilmoitettu ainoastaan Alankomaisen kilpailuviranomaiselle, eikä komissio näin ollen tutki asiaa. Alankomaiden kilpailuviranomaisella on toimivalta soveltaa EY:n perustamissopimuksen 81 artiklan 1 kohtaa ja 82 artiklaa (ent. 85 ja 86 artikla). Sekä Alankomaiden

kilpailuviranomainen että komissio ovat saaneet Alankomaiden romuautojärjestelmää koskevan ilmoituksen, jota parhaillaan tutkitaan. Komissio soveltaa edellä mainittuja periaatteita ilmoitusta tutkiessaan. Koska komission tutkimus ei ole vielä valmis, ei ole mahdollista ennakoida sen todennäköistä lopputulosta. Komissio ilmoittaa arvoisalle parlamentin jäsenelle tutkimuksen saamisesta päätökseen.

(1) EYVL C 3, 6.1.2001.